Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.), članka 12., stavka 3., točke 2. Zakona o visokom obrazovanju i znanstvenoj djelatnosti („Narodne novine“ br. 119/22) i članka 12. u vezi s člankom 78. Statuta Sveučilišta u Zadru (siječanj 2023.), Senat Sveučilišta u Zadru na 6. redovitoj sjednici u ak. godini 2022./2023., održanoj 28. ožujka 2023. godine, donio je

PRAVILNIK

O KORIŠTENJU SLOBODNE STUDIJSKE GODINE (*sabbatical)*

Članak 1.

(1) Ovim se Pravilnikom utvrđuju prava i obveze djelatnika na znanstveno-nastavnim radnim mjestima na Sveučilištu u Zadru (u daljnjem tekstu: Sveučilište) vezano uz stjecanje prava i načina korištenja slobodne studijske godine (*sabbatical*).

(2) Izrazi koji se koriste u ovom Pravilniku, a imaju rodno značenje, odnose se na jednak način na muški i ženski rod.

Članak 2.

(1) Djelatnici Sveučilišta u Zadru izabrani na znanstveno-nastavna radna mjesta izvanrednog profesora, redovitog profesora i redovitog profesora u trajnom izboru mogu nakon svakih 6 (šest) godina neprekidnog rada na Sveučilištu zatražiti slobodnu studijsku godinu za znanstveno i stručno usavršavanje ili za znanstveno-stručni rad (pisanje udžbenika, priručnika ili monografija i dr. ).

(2) Tijekom slobodne studijske godine nastavnik ima pravo na plaću koju bi ostvario radeći na svom radnom mjestu.

Članak 3.

(1) Pravo na korištenje slobodne studijske godine ima djelatnik Sveučilišta na znanstveno-nastavnom radnom mjestu i to onaj:

* koji je u stalnom radnom odnosu na puno radno vrijeme na Sveučilištu;
* koji je redovito napredovao u izboru na znanstveno-nastavno radno mjesto;
* koji je postigao natprosječne rezultate u nastavnom, znanstvenom i stručnom radu odjela i Sveučilišta;
* koji je stekao priznanje i nagradu za nastavni, znanstveni i stručni rad u području visokoškolskog obrazovanja;
* koji je pridonio popularizaciji znanosti na Sveučilištu;
* koji je sa stručnim vijećem matičnog (i drugih odjela) odjela regulirao nesmetanu realizaciju nastavnih aktivnosti;
* koji ne obnaša funkciju pročelnika, zamjenika pročelnika ili prorektora;
* koji nije u produljenu radnom odnosu nakon 65 godina starosti.

(2) Sveučilište će na prijedlog Stručnog vijeća sastavnice čiji nastavnik traži korištenje slobodne studijske godine nastojati osigurati zamjenu nastavnikom na odgovarajućem radnom mjestu u svrhu osiguravanja kontinuiteta izvođenja nastave, rada na znanstvenim i stručnim projektima te ispunjavanja drugih obveza odsutnog nastavnika.

(3) Sveučilište zadržava pravo uskrate korištenja slobodne studijske godine u slučaju nemogućnosti osiguravanja adekvatne zamjene.

(4) Djelatnik iz stavka 3. ovog članka ima pravo podnijeti ponovni zahtjev za odobrenje studijske godine po ispunjavanju uvjeta za osiguranje adekvatne zamjene.

Članak 4.

(1) Slobodnu studijsku godinu tijekom jedne akademske godine može koristiti najviše do 10% djelatnika na znanstveno-nastavnim radnim mjestima na Sveučilištu.

(2) Na sveučilišnim odjelima slobodnu studijsku godinu može godišnje koristiti samo jedan nastavnik na znanstveno-nastavnom radnom mjestu.

(3) U slučaju zahtjeva za korištenje slobodne studijske godine od strane više nastavnika istog sveučilišnog odjela, ili u slučaju da u tekućoj akademskoj godini to pravo zatraži više od 10% nastavnika Sveučilišta na znanstveno-nastavnim radnim mjestima, prednost u odobravanju zahtjeva imaju nastavnici na višim radnim mjestima koji do tada nisu koristili navedeno pravo.

Članak 5.

(1) Slobodna studijska godina odobrava se u akademskoj godini koja prethodi godini korištenja, s tim da se zahtjev podnosi najkasnije do 30. lipnja tekuće za sljedeću akademsku godinu.

(2) Početak i završetak slobodne studijske godine u pravilu se podudaraju s početkom i završetkom akademske godine na Sveučilištu.

(3) Iznimno od stavka 2., zaposlenici mogu zatražiti korištenje slobodne studijske godine s početkom i završetkom u terminima koji se ne podudaraju s terminima početka i završetka akademske godine.

(4) Zahtjev za korištenje slobodne studijske godine s detaljnim obrazloženjem i priloženim dokazima iz članka 3. ovog Pravilnika, podnosi se Rektoru Sveučilišta sukladno stavku 1., najmanje 6 (šest) mjeseci prije početka korištenja.

(5) Odluku o odobrenju zahtjeva za korištenje slobodne studijske godine donosi Senat Sveučilišta.

Članak 6.

(1) Za vrijeme slobodne studijske godine nastavnik ne sudjeluje u radu savjetodavnih, upravljačkih, nadzornih i drugih stalnih radnih tijela odjela i Sveučilišta i ne ulazi u kvorum tih tijela.

(2) Iznimno, ako odjel ne može osigurati primjerenu zamjenu, nastavnik može održati nastavu modularno, objedinjeno u kraćem razdoblju od cijeloga semestra, uz prethodni dogovor s pročelnikom odjela.

(3) Za vrijeme korištenja slobodne studijske godine nastavnik može nastaviti s radom na znanstvenom ili stručnom projektu na kojem je preuzeo obveze prije početka korištenja slobodne studijske godine, ako su projektni ciljevi usuglašeni s ciljevima i planom aktivnosti iz programa rada koji će obavljati za vrijeme korištenja slobodne studijske godine.

(4) Za vrijeme korištenja slobodne studijske godine djelatnik može biti upućen na službeni put u svrhu usavršavanja, istraživanja ili diseminacije istraživačkih rezultata te ostvarivati sva prava s tog osnova i to na teret projekta na kojem sudjeluje kao voditelj ili suradnik ili na teret sredstava s kojima raspolaže na Sveučilištu po osnovi znanstvenoistraživačke djelatnosti.

(5) Uz suglasnost nastavnika kojemu je odobrena slobodna studijska godina, nastavnik može biti imenovan za recenzenta i člana povjerenstva (npr. za ocjenu doktorskog rada).

(6) Ukoliko je nastavnik kojemu je odobrena slobodna studijska godina ujedno i član Senata, za vrijeme njegova izbivanja u Senatu ga zamjenjuje pročelnik odjela.

Članak 7.

(1) Po završetku korištenja slobodne studijske godine nastavnik je obvezan podnijeti Rektoru pisano izvješće o rezultatima koje je postigao tijekom njezina korištenja.

(2) Ukoliko nastavnik raskine ugovor o radu tijekom korištenja slobodne studijske godine, dužan je Sveučilištu podmiriti sve troškove nastale uslijed njegova korištenja slobodne studijske godine.

(3) Visinu troškova iz stavka 2 (dva) utvrđuje Služba za računovodstvo, knjigovodstvo i financije.

(4) U slučaju nastupanja izvanrednih okolnosti nakon donošenja odluke o odobravanju slobodne studijske godine (porodiljni dopust, dugotrajno bolovanje, pandemija, rat i sl.) slijedom kojih nastavnik nije u mogućnosti koristiti odobrenu slobodnu studijsku godinu, Senat Sveučilišta će temeljem pisanog obrazloženja predmetnog nastavnika donijeti odluku o prekidu korištenja slobodne studijske godine.

(5) Zahtjev iz gornjeg stavka djelatnik mora podnijeti u roku od mjesec dana od nastupanja okolnosti koje uzrokuju prekid korištenja studijske godine.

(6) Djelatniku koji je prekinuo korištenje studijske godine sukladno stavku 4., u slučaju da isto ponovno zatraži, uračunava se vrijeme koje je iskoristio po prethodnom odobrenju.

(7) Zahtjev za korištenje slobodne studijske godine djelatnik može ponovno podnijeti sukladno odredbama ovoga pravilnika.

Članak 8.

Ovaj pravilnik stupa na snagu danom donošenja, te s istim danom prestaje vrijediti Pravilnik o korištenju studijske godine (*sabbatical*) KLASA: 012-01/12-02/27, URBROJ: 2198-1-79-06/12-01 od 23. svibnja 2012. godine.

KLASA: 025-02/23-02/08

URBROJ: 2198-1-79-06-23-01

 Rektorica

 prof. dr. sc. Dijana Vican